钦定古今图书集成/历象汇编/乾象典/第003卷 > 历象图说 > 十二宫有三种分法图说
## 钦定古今图书集成/历象汇编/乾象典/第003卷 > 历象图说 > 十二宫有三种分法图说

周天浑圜之体，古人分为十二宫以析躔度，或于赤道分之，或于黄道分之，此人所知，而不知十二宫分法，实有三种：一斜分十二宫，一直分十二宫，一横分十二宫，各有所用。黄赤道之宫，不过斜分之一种耳。如赤道以南北极为枢，以赤道为轮而分之，其势斜倚，〈如第一图。〉以限赤道上之经纬；若黄道，则以南北黄极为枢，以黄道为轮而分之，势亦斜倚，〈借第一图观之。〉以限黄道上之经纬。及二道相交，而经度有先后，纬度有出入，用为推步加减、治历明时之纲，此斜分之十二宫也。随人所在，以天顶地底上下相对为枢，以地平圆周为轮而分之，其势直，〈第二图。〉东方为卯，南方为午，西方为酉，北方为子，以限地平四面周围之经纬度，用以测景审方、开山立向、十兆居宅、消沙纳水，此直分之十二宫也。又随人所在，以地平南北子午正中相对为枢，以地平正东至天顶、天顶至地平正西、地平正西至地底、地底至地平正东一周为轮而分之，其势横，〈第三图。〉东方为卯，天顶为午，西方为酉，地底为子，以限地平上下出入一周之度，用之以立命宫十二位，以观各曜之能力、照临之吉凶、定天时之燠寒、年岁之丰俭、人物之灾祥、此横分之十二宫也。今人不能研求法𧰼，止执斜分宫界。即用以审方，故方位无凭；即用以立命，故命数不验。并有不知黄赤道经纬之差，古今历宫界之辨者，卤莽蔑裂，岂不谬哉！